胡料院出示車攻圖仍索俚作
作者：樂雷發
朝代：宋

paragraphs: 九壤卧龍呼不起，乳臭談兵空滿耳。
書生未識玉帳經，且抱此圖究終始。
姬家出車詠，嬴家小戎詩。
衛家武剛扞突騎，馬家偏廂走羌夷。
只今車陣無人識，天狗橫空灑腥血。
胡人以鞍馬爲家，誰遇奔衝展奇策。
豫章先生今孔明，胸中森羅萬甲兵。
天衡地軸妙絕識，內陣外陣何縱橫。
千枝綠沈列虓虎，萬臂黄閒張白羽。
人言險野難用車，公獨規模掩前古。
車攻圖，車攻說，八采眉前曾進徹。
世人苦謗陳濤斜，却向齊門空鼓瑟。
今朝朱轓富川頭，絕江以北瞻神州。
李綱政要講車戰，南渡勳業應可收。
涇水黄，鐵山碎，雙輪快碾幽燕地。
朗誦先王復古篇，他時此筆猶能繼。